Raport de activitate al CFR Călători: În 2018, au circulat zilnic mai puține trenuri decât în anul precedent și au fost modernizate doar 24 vagoane de călători / Mai mult de jumătate din reclamaţii au vizat tocmai starea vagoanelor

Numărul trenurilor de călători care au circulat zilnic în medie în 2018 a fost mai mic cu 4,3% față de anul precedent, au fost modernizate 24 de vagoane, iar mai mult de jumătate din reclamaţiile pasagerilor au vizat tocmai condiţiile de călătorie, relevă Raportul de activitate al CFR Călători pe 2018, scrie News.ro.

„În anul 2018, pe întreaga reţea feroviară au circulat zilnic în medie 1.366 trenuri, cu 4,3% mai puţine faţă de anul 2017. In cadrul obligatiei de serviciu public, în anul 2018, au fost operate zilnic în medie 1.082 trenuri, cu 4,7% mai puţine faţă de anul 2017. Acest fapt a fost determinat de măsurile adoptate în luna martie 2018, de anulare sau de limitare a circulaţiei unui număr de aproximativ 100 de trenuri. Astfel, valoarea iniţială planificată pentru mersul de tren 2017/2018 de aprox. 53,1 mil. tren-km a fost diminuată cu aprox 6%, în corelare cu reducerea corespunzatoare, la acea data, a compensatiei asigurate de la bugetul de stat, ca plata a serviciilor publice. Măsurile au fost impuse şi în contextul diminuarii parcului de material rulant”, precizează CFT Călători.

De asemenea, conform companiei, deşi exerciţiul bugetar a avut un rezultat negativ în anul 2018, cu finanţare din fonduri proprii, au fost modernizate 24 vagoane de călători, ceea ce a condus la sporirea capacitaţii de transport cu peste 2000 de locuri.

În anul 2018, CFR Călători a primit peste 5.500 de sesizări din partea călătorilor, din care, cca 77% reprezintă reclamaţii, 10% informaţii şi 13% propuneri şi solicitări.

Conform graficului referitor la repartizarea petiţiilor pe ramuri, 61% s-au referit la vagoane.

Sursa foto: CFR